Komisijos reglamentas (EB) Nr. 2060/2002
2002 m. lapkričio 20 d.
iš dalies keičiantis Reglamentą (EB) Nr. 2019/94 dėl licencijų, reikalingų kukurūzų krakmolo gamybos liekanų importui iš Jungtinių Amerikos Valstijų
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. birželio 20 d. Tarybos reglamentą (EEB) Nr. 1766/92 dėl bendro grūdų rinkos organizavimo [1] su paskutiniais pakeitimais, padarytais Reglamentu (EB) Nr. 1666/2000 [2], ypač į jo 9 straipsnio 2 dalį,
kadangi:
(1) 1994 m. rugpjūčio 2 d. Komisijos Reglamentas (EB) Nr. 2019/94 dėl Jungtinių Amerikos Valstijų kukurūzų krakmolo gamybos liekanų importo [3] su paskutiniais pakeitimais, padarytais Reglamentu (EB) Nr. 396/96 [4], nustato specialias nuostatas siekiant užtikrinti, kad importuojamas produktas atitiktų sutartą tarifų apibrėžimą. Šioms nuostatoms priskiriamas ir Jungtinių Valstijų malimo drėgnuoju būdu pramonės išduotas sertifikatas.
(2) Šį sertifikatą išduodanti agentūra pasikeitė. Todėl ant sertifikato nurodytą pavadinimą ir adresą reikia atitinkamai pakeisti. Taip pat tikslinga sertifikate nurodyti jo išdavimo datą.
(3) Reikia numatyti pereinamąjį laikotarpį, kurio metu galima būtų naudotis iki šio reglamento įsigaliojimo išduotais sertifikatais.
(4) Todėl Reglamentą (EB) Nr. 2019/94 reikėtų pakeisti.
(5) Kadangi šiame reglamente numatytos priemonės atitinka Javų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 2019/94 priede pateiktas "Atitikties sertifikato" pavyzdys keičiamas šio reglamento priede pateiktu pavyzdžiu.
2 straipsnis
Sertifikatai, išduoti laikantis Reglamento (EB) Nr. 2019/94 iki šio reglamento įsigaliojimo datos, taip pat galioja.
Šis reglamentas įsigalioja dešimtą dieną nuo jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2002 m. lapkričio 20 d.